als_Latn dik_Latn sag_Latn
Në këtë intervistë për “Epokën e re” ai ka thënë se ky ligj nuk garanton të drejtat që meritojnë veteranët dhe as procedurat e mirëfillta të verifikimit të tyre për shkak se nuk i ka të përshkruara kriteret se kush mund ta gëzojë statusin e veteranit të luftës së UÇK-së. “Ne asnjëherë s’kemi qenë kundër ligjit për njohjen e të drejtave të veteranëve të luftës së UÇK-së. Përkundrazi, kemi kërkuar një ligj të mirëfilltë, e jo një ligj gjysmak, i cili ka nevojë të amendamentohet ende pa u zbatuar. Pas hyrjes në fuqi të këtij ligji unë jam një ndër ata që në shenjë pakënaqësie me këtë ligj edhe nuk kam aplikuar fare për statusin e veteranit. Po theksoj për të shumtën herë, se ky ligj nuk i garanton të drejtat e veteranëve të luftës së UÇK-së dhe duhet të amendamentohet”, ka thënë Selimi.
Ai ka vlerësuar se për shkak të paqartësive në ligj dhe për shkak të qasjes joadekuate rrezikon të dështojë procesi i verifikimit të veteranëve të UÇK-së. “Ky proces rrezikon të dështojë i tëri për shkak të paqartësive dhe mosdefinimit të duhur të statusit të veteranit të luftës së UÇK-së që burojnë nga ligji. Këtë proces nuk e rrezikon vetëm ligji i paqartë, por edhe qasja joadekuate në mënyrën e verifikimit nga ana e atyre që kanë pasur për obligim ta bëjnë një gjë të tillë”, ka theksuar Selimi, duke shtuar se janë vetëm dy alternativa: të kthehet procesi në fillim, ose të përmbyllet keq. Ai ka thënë se ky proces ka përfunduar keq, prandaj edhe po ndodh mospublikimi i të gjitha listave të zonave operative. “Mospublikimi i listave deri më tash nuk ka ndodhur jo për shkak se nuk ka përfunduar ky proces, por për shkak se ka përfunduar keq. Prandaj vetë vonesa në publikimin e tyre është indikative”, është shprehur ai. Sipas Selimit, nëpërmjet këtij verifikimi ka njerëz që e kanë marrë statusin e veteranit, por që nuk e meritojnë dhe ka të atillë që e meritojnë, por nuk e kanë. “Me aq sa di unë, kanë ndodhur të dyja. Pra, ka njerëz që nuk do të duhej ta kishin këtë status dhe e kanë tashmë, por ka edhe të tillë që do të duhej ta kishin dhe nuk e kanë. Tekefundit, më shumë problematike do të jetë se kush është përfshirë sesa kush nuk është përfshirë në lista”, ka deklaruar Selimi.
“Epoka e re”: Z. Selimi, si e vlerësoni verifikimin e listave të veteranëve dhe kategorive të tjera të dala nga lufta e UÇK-së?
Selimi: Ky proces rrezikon të dështojë i tëri për shkak të paqartësive dhe mosdefinimit të duhur të statusit të veteranit të luftës së UÇK-së që burojnë nga ligji. Këto paqartësi i kemi denoncuar qysh në procedimin e këtij ligji në Kuvendin e Kosovës. Ua bëj me dije se në këtë ligj nuk ekziston fare përkufizimi ‘Veteran i luftës së UÇK-së’. Por, këtë proces nuk e rrezikon vetëm ligji i paqartë, por edhe qasja joadekuate në mënyrën e verifikimit nga ana e atyre që kanë pasur për obligim ta bëjnë një gjë të tillë. Sidoqoftë, kanë ngelur vetëm dy alternativa për momentin: ose të kthehemi në pikën e fillimit, ose të përmbyllet kështu e keq, për shkak se në këtë mënyrë nuk ka shans të përmbyllet ky proces ashtu siç do të duhej.
“Epoka e re”: Ndonëse është paralajmëruar se deri në fund të muajit shkurt do të përmbyllet procesi i publikimit të listave për të gjitha zonat operative, deri më tani një gjë e tillë nuk ka ndodhur. Pra, janë publikuar vetëm disa lista. Pse këto vonesa?
Selimi: Mospublikimi i listave deri më tash nuk ka ndodhur jo për shkak se nuk ka përfunduar ky proces, por për shkak se ky proces ka përfunduar keq. Prandaj, vetë vonesa në publikimin e tyre është indikative.
“Epoka e re”: Ka pasur zëra të ndryshëm në opinion, se ka pasur keqpërdorime në këtë proces. A pajtoheni me këtë konstatim? Pra, a janë manipuluar listat (mendoni se dikujt i është njohur statusi pa e merituar e dikujt i kanë hyrë në hak)?
Selimi: Me aq sa di unë, kanë ndodhur të dyja. Pra, ka njerëz që nuk do të duhej ta kishin këtë status dhe e kanë tashmë, por ka edhe të tillë që do të duhej ta kishin dhe nuk e kanë. Tekefundit, më shumë problematike do të jetë se kush është përfshirë sesa kush nuk është përfshirë në lista, sepse pas procedurave të ankesave askujt nuk do të mund t’i mohohej kontributi si luftëtar, por sa do të pastroheshin këto lista nga njerëz që nuk e kanë vendin aty, kjo do të jetë e diskutueshme.
“Epoka e re”: Bashkëluftëtari juaj, Daut Haradinaj, ka kërkuar të amendamentohet Ligji mbi Veteranët e UÇK-së pasi, sipas tij, në Rajonin e Dukagjinit e në disa vise të tjera mobilizimi ka filluar në mars të vitit 1998, derisa ky ligj nuk e njeh këtë kategori si veteran. Ndani edhe ju të njëjtin mendim?
Selimi: Ne i kemi evidentuar këto defekte në ligj qysh në kohën e procedimit në Kuvend, në legjislaturën e kaluar. I kemi dhënë vërejtjet dhe paralajmërimet tona se do të jetë i pazbatueshëm ky ligj. Madje nganjëherë edhe jemi keqkuptuar dhe keqinterpretuar sikur ne (LVV) jemi kundër këtij ligji. Ne asnjëherë s’kemi qenë kundër ligjit për njohjen e të drejtave të veteranëve të luftës së UÇK-së. Përkundrazi, kemi kërkuar një ligj të mirëfilltë, e jo një ligj gjysmak, i cili ka nevojë të amendamentohet ende pa u zbatuar. Pas hyrjes në fuqi të këtij ligji unë jam një ndër ata që në shenjë pakënaqësie me këtë ligj, edhe nuk kam aplikuar fare për statusin e veteranit. Po ashtu, edhe kam shprehur qëndrimet tona se ky ligj duhet të amendamentohet. Për këtë gjë kam folur edhe me shumë bashkëluftëtarë, po ashtu edhe me Dautin. Pres që jo vetëm Dauti, por edhe të gjithë deputetët e tjerë ta bëjnë të njëjtën gjë, ta kuptojnë se ky nuk është ligji i cili garanton të drejtat që meritojnë veteranët. Gjithashtu, ky ligj nuk garanton as procedurat e mirëfillta të verifikimit të veteranëve të luftës për shkak se i njëjti nuk i ka te përshkruara kriteret se kush mund ta gëzojë statusin e veteranit të luftës së UÇK-së. Po theksoj për të shumtën herë, se ky ligj nuk i garanton të drejtat e veteranëve të luftës së UÇK-së dhe duhet të amendamentohet.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn